UPRS sklep I U 1679/2014
Datum: 2014-12-18T01:00:00.000+01:00
ecli: ECLI:SI:UPRS:2014:I.U.1679.2014
sodisce: Upravno sodišče
oddelek: Upravni oddelek
podrocje: UPRAVNI SPOR
institut: upravni spor - tožba v upravnem sporu - pravočasnost tožbe - zavrženje tožbe

## Jedro

Tožba je bila vložena po preteku zakonskega roka iz prvega odstavka 28. člena ZUS-1, ki se je iztekel 16. 10. 2014, ter je tako prepozna. Ker je bila tožba vložena prepozno, jo je moralo sodišče zavreči.

## Izrek

I. Tožba se zavrže. II. Vsaka stranka trpi svoje stroške postopka.

## Obrazložitev

Tožnica je 24. 10. 2014 po pooblaščeni odvetniški družbi vložila tožbo zoper odločbo Območne geodetske uprave Ljubljana, Geodetske pisarne Logatec št. 02112-886/2013 z dne 14. 5. 2014, s katero je bilo odločeno, da se v k.o. … kot urejen evidentira del meje parcele 572/1 s sosednjima parcelama 573/1 in 1387/13. Tožnica v tožbi navaja, da se z odločitvijo ne strinja ter meni, da je odločba nepravilna in nezakonita ter predlaga njeno odpravo. Zahteva tudi povrnitev stroškov postopka.

Tožbo je sodišče poslalo v odgovor toženki ter kot strankama z interesom ostalima strankama v upravnem postopku. Odgovorila ni nobena od strank, toženka je sodišču zgolj posredovala upravne spise v zadevi.

K točki I. izreka Iz spisne dokumentacije upravnih spisov v zadevi, ki jih je sodišču poslala toženka, je razvidno, da je bila tožnici odločba Ministrstva za infrastrukturo in prostor z dne 10. 9. 2014 osebno vročena 16. 9. 2014. Tako izkazuje vročilnica v upravnem spisu, na kateri je z besedo napisan navedeni datum kot dan prejema, in s podpisom potrjen prejem; isti datum pa je naveden tudi v poštnem žigu (Pošte Rovte) na vročilnici, vročilnica pa je podpisana tudi s strani vročevalca.

Po prvem odstavku 28. člena Zakona o upravnem sporu (v nadaljevanju ZUS-1) je tožbo treba vložiti v 30 dneh od vročitve upravnega akta, s katerim je bil končan postopek. Po 29. člena ZUS-1 se tožba vloži pri pristojnem sodišču neposredno pisno ali pa se mu pošlje po pošti; šteje se, da je bila tožba vložena pri sodišču tisti dan, ko je bila priporočeno oddana na pošto (prvi in drugi odstavek). Po 112. členu Zakona o pravdnem postopku (v nadaljevanju ZPP) - v zvezi s prvim odstavkom 22. člena ZUS-1, po katerem se za vprašanja postopka, ki niso urejena s tem zakonom, primerno uporabljajo določbe ZPP - se za vlogo, ki je vezana na rok, šteje, da je vložena pravočasno, če je izročena pristojnemu sodišču, preden se rok izteče; če se pošlje vloga po pošti priporočeno ali brzojavno, se šteje dan oddaje na pošto za dan izročitve sodišču, na katero je naslovljena (prvi in drugi odstavek).

Glede na ugotovljeno dejstvo, da je bila tožnici odločba Ministrstva za infrastrukturo in prostor št. 3532-78/2014/4/00641111 z dne 10. 9. 2014 (to je odločba, s katero je bil postopek končan) vročena 16. 9. 2014, se je 30-dnevni zakonski rok za vložitev predmetne tožbe (določen, kot navedeno, v prvem odstavku 28. člena ZUS-1) iztekel z dne 16. 10. 2014 (četrtek). Glede na določbe ZUS-1 in ZPP bi bila tožba pravočasna, če bi bila najkasneje tega dne (16. 10. 2014) vložena neposredno pri tem sodišču ali bi jo najkasneje tega dne sodišče prejelo, če bi bila poslana z navadno poštno pošiljko, ali bi bila tega dne oddana na pošto, če bi bila poslana priporočeno. Tožnica pa je po povedanem po pooblaščeni odvetniški družbi tožbo vložila 24. 10. 2014, in sicer je bila tega dne oddana na pošto in poslana priporočeno. Da je bila tožba vložena 24. 10. 2014, izhaja iz potrdila Pošte Ljubljana o oddaji dne 24. 10. 2014 (petek) priporočene pošiljke, ki je na kuverti, naslovljeni na to sodišče, in v kateri je bila tožba poslana. Iz dohodne štampiljke sodišča na tožbi pa je razvidno, da je sodišče tožbo prejelo 27. 10. 2014 (ponedeljek). To pa pomeni, da je bila tožba vložena po preteku zakonskega roka iz prvega odstavka 28. člena ZUS-1, ki se je iztekel 16. 10. 2014, ter da je tako prepozna.

Sodišče dodaja, da je bila tožnica v pravnem pouku odločbe Ministrstva za infrastrukturo in prostor št. 3532-78/2014/4/00641111 z dne 10. 9. 2014 pravilno poučena, da lahko pri tem sodišču sproži upravni spor z vložitvijo tožbe zoper prvostopenjsko odločbo v zadevi v 30 dneh po prejemu te odločbe.

Ker je bila tožba vložena prepozno, jo je moralo sodišče na podlagi 2. točke prvega odstavka 36. člena ZUS-1 zavreči. Na tak razlog mora sodišče po uradni dolžnosti paziti ves čas postopka (drugi odstavek 36. člena ZUS-1). Po predsednici senata je bilo odločeno na podlagi tretjega odstavka 36. člena ZUS-1. K točki II. izreka O stroških postopka je sodišče odločilo na podlagi četrtega odstavka 25. člena ZUS-1, po katerem v primeru, kadar sodišče tožbo zavrže, zavrne ali se postopek ustavi, trpi vsaka stranka svoje stroške postopka.